מכבי ת"א הביסה ללא קושי 74:103 את מכבי אשדוד במשחק שספק אם היווה איזושהי הכנה לקראת המשחק מול אפס אנדאולו ביורוליג השבוע.
ליאור אליהו שהצטיין במשחק עם 22 נקודות אמר בסיום: "באנו בידיעה שהמשחק פה הוא לא קל, זה מגרש קשה אבל באנו מוכנים ואמרנו שלא ניתן לניצחון על ריאל להשפיע עלינו, עבדנו קשה והיינו רצינים, עשינו זאת כמו שצריך בשלושת רבעים האחרונים. הניצחון על מדריד היה גדול על קבוצה מהטופ האירופאי וזה נתן לנו ביטחון אבל זה רק ניצחון ביתי ויש לנו סדרת משחקים קשה מאוד, אנחנו צריכים להמשיך בדרך שלנו בעבודה הקשה ונעממוד גם במשימות הבאות".
מאמן מכבי ת"א, דייויד בלאט אמר בסיום: "אנחנו רצינו לבוא ולהראות שאם משחקים פעמיים בשבוע בצורה נורמאלית אז זה המכבי שמקבלים, זה ההסבר למה היו משחקים קצת פחות טובים, לא קל לשחק ארבע פעמים בשבוע ברמה של יורוליג ובמיוחד אם אתה לא יכול להתאמן, אתמול היה לנו אימון טוב וגם היום בבוקר וגם לפני ריאל היו שני אימונים טובים ובאנו למשחקים מוכנים, דרוכים, חדים וגם טריים, זה מאפשר לנו לשחק כדורסל שוטף, מעניין ומהנה כמו ששיחקנו היום.
אני חושב שקיבלנו תרומה עצומה מכמה שחקנים ששיחקו פחות לאחרונה, אני מדבר על ג'יימס, בורשטיין וגם באיזשהו מקום אליהו שבמשחק האחרון שיחק קצת פחות וגם זה היה רק בגלל איך שהמשחק התפתח כי אין ספק שהוא אחד השחקנים הכי בולטים שלנו, הוא בא היום ונתן משחק אדיר, שמונה אסיסטים, שבעה ריבאונדים ו-22 נקודות, זה היה יפה.
כששון ג'יימס מקבל דקות הוא עושה דברים, הוא לא מקבל הרבה דקות לא בגלל שהוא לא טוב אלא בגלל שסופו וריצ'רד הנדריקס טובים, אמרתי ו שיבוא ויעשה כל מה שהוא יכול".
בלאט הוסיף: "באנו עם המון ביטחון ושטף במשחק שלנו אבל ביום חמישי זה יום חדש במשחק קשה ונגד קבוצה מלאת כוכבים, בדומה לחלק נכבד מהקבוצות שראינו".
קפטן אשדוד, מאיר טפירו סיכם את ההופעה המביכה של קבוצתו: "האמת? לא נעים בכלל, לצערי חוץ מהרבע הראשון לא הראינו אופי, אין יותר מדי מה להוסיף. החלטתי לסכן את עצמי במשחק הזה, זו אווירה מדהימה, הקהל שלנו בא בהמוניו ומילא את האולם, לא יכולתי להחמיץ משחק כזה ועשיתי הכל כדי לשחק".
מאמן אשדוד, עופר ברקוביץ' אמר לאחר המשחק: "אני חושב שמכבי באה לשחק, לקח לה כמה דקות להיכנס לקצב אבל היא באה לשמור ובלא מעט מקרים היא עצרה אותנו בהתקפה. מכבי זו מכבי אבל מהקבוצה שלי ציפיתי ליכולת הרבה יותר גבוהה. יש לנו הרבה מאוד דברים לעבוד עליהם ולשפר, היינו צריכים להראות הרבה יותר נחישות וננסה לטפל במה שצריך, כבר בשבת יש לנו משחק מול הפועל ירושלים במלחה ונבוא לשם יותר חדים".